Oʻzbekiston Respublikasi Prezidenti huzuridagi Davlat boshqaruvi akademiyasining hududiy filiallarini tashkil etish toʻgʻrisida
(resolution, 2018-08-06)

Joylarda boshqaruv kadrlari malakasini oshirishning sifatini yaxshilash, tinglovchilarga har tomonlama qulay shart-sharoitlar yaratish maqsadida, shuningdek, 2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasiga muvofiq: 1. Oʻzbekiston Respublikasi Prezidenti huzuridagi Davlat boshqaruvi akademiyasi (keyingi oʻrinlarda Akademiya deb ataladi) va Oliy va oʻrta maxsus taʼlim vazirligining Guliston, Qarshi, Samarqand, Urganch va Fargʻona shaharlarida Akademiyaning hududiy filiallarini (keyingi oʻrinlarda hududiy filiallar deb ataladi) tashkil etish toʻgʻrisidagi taklifiga rozilik berilsin. Hududiy filiallarda direktor, bosh mutaxassis, bosh metodist va texnik xodim lavozimlari Oʻzbekiston Respublikasi Oliy va oʻrta maxsus taʼlim vazirligi Kasb-hunar taʼlimi markazi tizimidagi taʼlim muassasalarining umumtaʼlim fanlari oʻqituvchilarining 2018/2019 oʻquv yilidan boshlab qisqartirilishi hisobiga ajratilsin. 2. Quyidagilar hududiy filiallarning asosiy vazifalari etib belgilansin: zamonaviy sharoitlarda boshqaruv kadrlarining kasbiy bilim va saviyasiga qoʻyilayotgan talablarni hisobga olgan holda, joylarda davlat va jamiyat boshqaruvi sohasidagi rahbar kadrlarning malakasini oshirish; malaka oshirish kurslari tinglovchilarida mahalliy boshqaruv va hududiy rivojlanish sohasidagi chuqur va amaliyotga yoʻnaltirilgan, shuningdek, strategik rejalashtirish, gorizontal va vertikal munosabatlar tizimiga oid bilimlarni, davlat va hududiy dasturlarni hamda normativ-huquqiy hujjatlarni sifatli ijro etish koʻnikmalarini shakllantirish; mahalliy davlat hokimiyati organlari, davlat va xoʻjalik boshqaruvi organlarining hududiy tuzilmalari, shuningdek, nodavlat notijorat va boshqa tashkilotlarning boshqaruv kadrlari va masʼul xodimlari uchun vazirlik, idora hamda boshqa tashkilotlarning rahbarlarini jalb etgan holda doimiy asosda oʻquv-amaliy seminarlarni tashkil etish; oʻquv-amaliy seminarlar doirasida tinglovchilarda faoliyatni rejalashtirish va ish rejalari (“yoʻl xaritalari”)ni sifatli bajarish koʻnikmalarini shakllantirish; malaka oshirish kurslari va oʻquv-amaliy seminarlar jarayonida aniqlangan muammolar boʻyicha axborot-tahliliy materiallarni tayyorlash. 3. Hududiy filiallarga Akademiya rektori tomonidan lavozimga tayinlanadigan va lavozimdan ozod etiladigan, shuningdek, maqomi va mehnatga haq toʻlash shart-sharoitlari boʻyicha Akademiyaning fakultet dekaniga tenglashtiriladigan direktor rahbarlik qilishi belgilansin. 4. Hududiy filiallarda oʻqishni tashkil etish 1-ilovaga muvofiq sxema boʻyicha amalga oshiriladi. 5. Belgilab qoʻyilsinki: mahalliy davlat hokimiyati organlari, davlat va xoʻjalik boshqaruvi organlarining hududiy tuzilmalari, shuningdek, nodavlat notijorat va boshqa tashkilotlarning boshqaruv kadrlari va masʼul xodimlari tarkibidan shakllantiriladigan buyurtmalar asosida hududiy filiallarda malaka oshirish rejalari Akademiya tomonidan tasdiqlanadi; hududiy filiallarda oʻquv jarayoni zamonaviy taʼlim texnologiyalarini tatbiq etgan holda boshqaruv kadrlari koʻnikmalarini shakllantirish, interfaol mashgʻulotlar va davra suhbatlarini muntazam oʻtkazish, hududlarda yuzaga kelgan muammolarni tahlil qilish va hal etish asosida tashkil etiladi; Toshkent shahri va Toshkent viloyatidan hududiy filiallardagi oʻquv jarayoniga yuboriladigan shaxslar hududiy filiallarning tegishli dasturlari asosida Akademiyada oʻqitiladi; hududiy filiallarda oʻquv rejadagi fanlarni oʻqitish uchun professor-oʻqituvchilar hamda mutaxassislar shtat va soatbay asosda jalb etiladi; hududiy filiallardagi malaka oshirish kurslarida ish joyidan ajralgan holda taʼlim olayotgan tinglovchilar uchun oʻqish davrida asosiy ish joyidagi lavozimi va oʻrtacha oylik ish haqi saqlanadi. 6. Hududiy filiallar oliy taʼlim muassasalarining binolarida “nol” stavkadagi ijara toʻlovi asosida hamda tegishli kommunal va foydalanish xarajatlarini qoplamagan holda 2-ilovaga muvofiq jadval boʻyicha joylashtirilsin. 7. Akademiya va Oʻzbekiston Respublikasi Oliy va oʻrta maxsus taʼlim vazirligi: malaka oshirish davrida boshqa hududlardan kelgan tinglovchilar, professor-oʻqituvchilar va mutaxassislarga tegishli oliy taʼlim muassasalarining yotoqxonalaridan va Akademiya mehmonxona kompleksidan yashash uchun belgilangan tartibda joy ajratilishini; tinglovchilar tegishli oliy taʼlim muassasalarining axborot-resurs markazidan belgilangan tartibda foydalanishini taʼminlab borsin. 8. Belgilansinki, 2018-yil 1-sentabrdan boshlab, malaka oshirish kurslariga mashgʻulotlar oʻtkazish uchun soatbay ish haqi toʻlash shartlari bilan jalb etiladigan shaxslarga soatbay ish haqining miqdori belgilangan miqdorlardan 25 foizga koʻpaytiriladi. Akademiya rektoriga malaka oshirish kurslariga jalb etiladigan yuqori malakali ilmiy-pedagogik kadrlarga va tajribali amaliyotchi mutaxassislarga: ularning koʻpi bilan 20 foiziga oʻquv mashgʻulotlari oʻtkazganligi uchun soatbay ish haqi miqdorini belgilangan miqdorlaridan 50 foiz yuqori etib belgilash; shartnoma asosida jalb qilingan budjetdan tashqari mablagʻlar hisobidan oʻquv mashgʻulotlari oʻtkazganligi uchun soatbay ish haqining miqdorini belgilangan miqdordan ikki yarim baravargacha yuqori etib belgilash huquqi berilsin. 9. Shunday tartib oʻrnatilsinki, unga muvofiq: hududiy filiallarda boshqaruv kadrlari, shu jumladan, ishlab chiqarishdan ajralmagan holda davlat granti va toʻlov-kontrakt asosida davomiyligi bir oydan oshmagan qisqa muddatli dasturlar boʻyicha malaka oshiradilar; hududiy filiallardagi malaka oshirish kurslariga faqat mahalliy davlat hokimiyati organlari, davlat boshqaruvi organlarining hududiy tuzilmalari hamda boshqa davlat tashkilotlarining boshqaruv kadrlari va masʼul xodimlari davlat granti asosida qabul qilinadi; hududiy filiallar faoliyatini uslubiy taʼminlash hamda malaka oshirish kurslari va oʻquv-amaliy seminarlar uchun oʻquv dasturlarini ishlab chiqish Akademiya tomonidan belgilangan tartibda amalga oshiriladi; hududiy filiallardagi malaka oshirish kurslaridan muvaffaqiyatli oʻtgan boshqaruv kadrlariga belgilangan namunadagi sertifikatlar beriladi. 10. Oʻzbekiston Respublikasi Oliy va oʻrta maxsus taʼlim vazirligi: Akademiyaning talabnomasi boʻyicha 2018-yilning 15-avgustiga qadar hududiy filiallarda malaka oshirish kurslarini tashkil etish va joylashtirish uchun oliy taʼlim muassasalaridagi kerakli xonalarni taʼmirlash-tiklash ishlarini amalga oshirgan holda ajratilishini taʼminlasin; hududiy filiallar faoliyatini amalga oshirish uchun doimiy ravishda zarur tashkiliy-metodik yordam koʻrsatsin. 11. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi, Oliy va oʻrta maxsus taʼlim vazirligi, Oʻzbekiston Milliy kutubxonasi bir oylik muddatda: hududiy filiallarning zamonaviy axborot-telekommunikatsiya vositalari bilan jihozlanishi va doimiy ravishda butunjahon axborot Internet tarmogʻiga ulanishini; hududiy filiallarning respublika hududlaridagi ishtirokchilar hamda Akademiya bilan oʻzaro videokonferensiyalar va masofaviy treninglar oʻtkazish uchun “Elektron taʼlim” milliy tarmogʻiga ulanishini; Akademiya va hududiy filiallarning Oʻzbekiston Milliy kutubxonasining axborot-kutubxona fondiga hamda yetakchi xorijiy litsenzion axborot-kutubxona resurslari fondlariga doimiy ravishda elektron ulanishini taʼminlasin. 12. Akademiya: a) 2018-yilning 1-sentabriga qadar: hududiy filiallarning yuqori malakali mutaxassislar bilan toʻldirilishini; masofaviy taʼlimni tatbiq qilgan holda oʻqitishning zamonaviy shakllari va usullari, shuningdek, oʻquv adabiyotlari, zamonaviy oʻquv jihozlari va kompyuter texnikasi bilan taʼminlash boʻyicha kompleks chora-tadbirlar amalga oshirilishini taʼminlasin; b) ikki hafta muddatda hududiy filiallar toʻgʻrisidagi namunaviy nizomni hamda ularning tuzilmasini tasdiqlasin. 13. Quyidagilar hududiy filiallar faoliyatini moliyalashtirish manbalari etib belgilansin: Oʻzbekiston Respublikasi Davlat budjeti mablagʻlari; xoʻjalik faoliyatidan va shartnoma asosida xizmatlar koʻrsatishdan tushadigan tushumlar; jismoniy va yuridik shaxslarning homiylik xayriyalari; qonun hujjatlarida taqiqlanmagan boshqa manbalar. 14. Oʻzbekiston Respublikasi Moliya vazirligi: 2018-yilda hududiy filiallar faoliyatini tashkil etish va ularni saqlash, shuningdek, mebel, oʻquv hamda masofaviy taʼlim uchun zarur jihozlar, kompyuter texnikasi bilan taʼminlash yuzasidan Akademiyaning asoslangan hisob-kitoblari boʻyicha zarur budjet mablagʻlarini ajratsin; 2019-yildan boshlab Oʻzbekiston Respublikasi Davlat budjeti parametrlarini shakllantirishda hududiy filiallarni saqlash xarajatlarini hisobga olgan holda Akademiyaga zarur mablagʻlar ajratilishini nazarda tutsin. 15. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari hududiy filiallarga malaka oshirish kurslari va oʻquv-amaliy seminarlarni samarali tashkil etish boʻyicha har tomonlama yordam berilishini taʼminlasin. 16. Akademiya manfaatdor vazirlik va idoralar bilan birgalikda qonun hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Oʻzbekiston Respublikasi Vazirlar Mahkamasiga bir oy muddatda takliflar kiritsin. 17. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov hamda Oʻzbekiston Respublikasi Prezidentining davlat maslahatchilari U.S. Ismailov va R.S. Qosimov zimmasiga yuklansin. T/r Hududiy filiallarning nomlanishi Oliy taʼlim muassasasining nomi Qamrab olinadigan hududlar 1. Guliston hududiy filiali Guliston davlat universiteti Jizzax va Sirdaryo viloyatlari 2. Qarshi hududiy filiali Qarshi davlat universiteti Qashqadaryo va Surxondaryo viloyatlari 3. Samarqand hududiy filiali Samarqand davlat universiteti Buxoro, Navoiy va Samarqand viloyatlari 4. Urganch hududiy filiali Urganch davlat universiteti Qoraqalpogʻiston Respublikasi va Xorazm viloyati 5. Fargʻona hududiy filiali Fargʻona davlat universiteti Andijon, Namangan va Fargʻona viloyatlari